**Ministru kabineta noteikumu projekta „Grozījums Ministru kabineta 2004.gada 8.jūnija noteikumos Nr.526 „Iekšlietu ministrijas Informācijas centra nolikums”” sākotnējās ietekmes novērtējuma ziņojums (anotācija)**

|  |
| --- |
|  I Tiesību akta projekta izstrādes nepieciešamība |
| 1. | Pamatojums | Iekšlietu ministrijas iniciatīva.  |
| 2. | Pašreizējā situācija un problēmas | Ministru kabineta noteikumu projekts (turpmāk – noteikumu projekts) paredz paplašināt Iekšlietu ministrijas Informācijas centra (turpmāk – Centrs) uzdevumus. Saskaņā ar Ministru kabineta 2004.gada 8.jūnija noteikumu Nr.526 „Iekšlietu ministrijas Informācijas centra nolikums” 2.punktu Centra darbības mērķis ir veicināt noziedzības novēršanu un apkarošanu, sabiedriskās kārtības un drošības aizsardzību, izmantojot informācijas apstrādes un analīzes līdzekļus, kā arī nodrošināt Iekšlietu ministriju un tās padotībā esošās iestādes ar Eiropas Savienības prasībām atbilstošām operatīvo radiosakaru un privāto elektronisko sakaru tīklu sistēmām. Šobrīd Iekšlietu ministrijas radiosakaru sistēmas infrastruktūru, atbilstoši normatīvajos aktos noteikto deleģēto funkciju izpildes nodrošināšanai, izmanto ne tikai Iekšlietu ministrija un tās padotībā esošās iestādes, bet arī citas valsts un pašvaldību iestādes - Aizsardzības ministrija un tās padotībā esošās iestādes, Neatliekamās medicīniskās palīdzības dienests, Satversmes aizsardzības birojs, pašvaldības policija, Latvijas Banka, Ieslodzījuma vietu pārvalde un citi.Saskaņā ar Elektronisko sakaru likuma 14.panta trešo daļu privātais elektroniskais sakaru tīkls ir tāds elektronisko sakaru tīkls, kas tiek izveidots un ekspluatēts tikai tā īpašnieka vajadzību apmierināšanai. Citos gadījumos, izņemot privāto elektronisko sakaru tīkla īpašnieka vajadzību apmierināšanu, atbilstoši Elektronisko sakaru likuma 25.panta otrajai daļai, privātā elektronisko sakaru tīkla izmantošana ir aizliegta.Centrs šobrīd uztur un nodrošina nepārtrauktu darbību Iekšlietu ministrijas radiosakaru sistēmai, kuras pamatlietotāji ir Latvijas operatīvie dienesti (Valsts policija, Valsts ugunsdzēsības un glābšanas dienests, Neatliekamās medicīniskās palīdzības dienests), taču tiem ir nepieciešamība sadarboties valsts drošības un sabiedriskās kārtības apdraudējuma un ārkārtas gadījumos arī ar privāto tiesību subjektiem (kritiskās infrastruktūras objektiem) (piemēram, VAS starptautisko lidostu „Rīga”, AS „Latvijas Gāze”, VAS „Latvenergo”, VAS „Latvijas dzelzceļš” u.c.), lai nodrošinātu sabiedriskās kārtības un drošības un ārkārtas situāciju risināšanu kritiskās infrastruktūras objektos. Lai nodrošinātu pilnvērtīgu un operatīvu privātpersonu sadarbību kritiskās infrastruktūras objektos ar Iekšlietu ministrijas radiosakaru sistēmas lietotājiem, ir nepieciešams izmantot vienotu radiosakaru infrastruktūru. Vienas infrastruktūras izmantošana nodrošinās operatīvajiem dienestiem iespēju valsts drošības, sabiedriskās kārtības apdraudējuma un ārkārtas situācijas gadījumos, savstarpēji sazināties un sadarboties, lai nodrošinātu funkciju veikšanu un ārkārtas situāciju novēršanu kritiskās infrastruktūras objektos.Ņemot vērā to, ka Iekšlietu ministrijas radiosakaru sistēmas lietošana ir nozīmīga sadarbības starp kritiskās infrastruktūras objektu pārvaldniekiem un Latvijas operatīvajiem dienestiem nodrošināšanai, pamatojoties uz Nacionālā drošības likumā noteiktajiem mērķiem un uzdevumiem, un likuma 13.pantā noteikto Iekšlietu ministrijas kompetenci kritiskās infrastruktūras drošības pasākumu plānošanā un īstenošanā, kā arī pamatojoties uz Nacionālā drošības likuma 22.2 panta pirmo daļu, Ministru kabineta 2010.gada 1.jūnija noteikumiem Nr.496 „Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība” III. nodaļas „Kritiskās infrastruktūras un Eiropas kritiskās infrastruktūras apzināšana” kritērijiem. Kritiskās infrastruktūras objekta pārvaldniekiem, kuri izmantos savas radiosakaru sistēmas (piemēram, akciju sabiedrība „Latvijas gāze”, valsts akciju sabiedrība „Latvenergo”, u.c.), tiks nodrošināta iespēja pieslēgties Iekšlietu ministrijas radiosakaru sistēmai, ja attiecīgās privātpersonas vai iestādes par saviem finanšu līdzekļiem iegādāsies radiostacijas vai infrastruktūras iekārtas (teritoriālās bāzes stacijas), kas būs savietojamas ar Iekšlietu ministrijas radiosakaru sistēmu.Ar Ministru kabineta 2012.gada 5.februāra rīkojumu Nr.39 „Par darbības programmas „Infrastruktūra un pakalpojumi” papildinājuma 3.2.2.pasākuma „IKT infrastruktūra un pakalpojumi” 3.2.2.1.aktivitātes „Publisko pārvaldes elektronisko pakalpojumu un informācijas sistēmu attīstība” 3.2.2.1.1.apakšaktiviātes „Informācijas sistēmu un elektronisko pakalpojumu attīstība” projekta „Iekšlietu ministrijas radiosakaru sistēmas modernizācija” radiosakaru sistēmas darbības koncepcijas aprakstu”, ir pausts Ministru kabineta atbalsts arī turpmākai minētajai sadarbībai starp Iekšlietu ministrijas radiosakaru sistēmu un kritiskās infrastruktūras objektu pārvaldniekiem.Taču, lai turpmāk nodrošinātu Iekšlietu ministrijas padotībā esošo operatīvo dienestu sadarbību, starp Iekšlietu ministriju un tās padotībā esošajām iestādēm, citu ministriju padotībā esošajām iestādēm un kritiskās infrastruktūras objektiem, ir nepieciešams izdarīt grozījumus Ministru kabineta 2004.gada 8.jūnija noteikumus Nr.526 „Iekšlietu ministrijas Informācijas centra nolikums”, paplašinot Centra uzdevumus.  |
| 3. | Saistītie politikas ietekmes novērtējumi un pētījumi |  Projekts šo jomu neskar. |
| 4. | Tiesiskā regulējuma mērķis un būtība | Noteikumu projekts paredz paplašināt Centra darbības uzdevumus, papildinot to ar jaunu uzdevumu - nodrošināt iespēju valsts un pašvaldības iestādēm, kā arī kritiskās infrastruktūras objektiem izmantot ministrijas radiosakaru sistēmu valsts drošības un sabiedriskās drošības un kārtības apdraudējuma un ārkārtas situāciju novēršanai”. |
| 5. | Projekta izstrādē iesaistītās institūcijas  | Iekšlietu ministrijas Informācijas centrs. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība netika nodrošināta, jo noteikumu projekts skar kompetences uzdevumu pārdali valsts pārvaldes ietvaros. Projektam nav tiešas ietekmes uz sabiedrību. |
| 7. | Cita informācija | Nav. |

|  |
| --- |
| II Tiesību akta projekta ietekme uz sabiedrību |
| 1. | Sabiedrības mērķgrupa | Noteikumu projektā definētos pakalpojumus var sniegt Iekšlietu ministrijas padotībā esošajām iestādēm un citu ministriju padotībā esošajām iestādēm un kritiskās infrastruktūras objektu pārvaldniekiem, lai nodrošinātu sadarbību kritiskās infrastruktūras objektos starp operatīvajiem dienestiem. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav |
| 3. | Tiesiskā regulējuma finansiālā ietekme  | Noteikumu projekts neparedz ietekmi uz tiešajām un netiešajām finansiālajām izmaksām un uz ienākumiem noteikumu projektā paredzētajai sabiedrības mērķgrupai. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar.  |
| 7. | Cita informācija. | Nav |

|  |
| --- |
| IV Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Grozījumi Ministru kabineta 2010. gada 28. decembra noteikumos Nr. 1200 „Noteikumi par Iekšlietu ministrijas sniegto maksas pakalpojumu cenrādi” ir nepieciešami, lai izslēgtu iespēju kritiskās infrastruktūras objektiem bez maksas lietot Iekšlietu ministrijas radiosakaru sistēmu.Centram jānodrošina patstāvīga iespēja, izmantojot Iekšlietu ministrijas radiosakaru sistēmu, valsts pārvaldes iestādēm valsts drošības, sabiedriskās kārtības apdraudējuma un ārkārtas situācijās risināšanā, sadarboties ar kritiskās infrastruktūras objektu pārvaldniekiem, neatkarīgi no apstākļa, ka nav iespējams prognozēt, kad iestāsies minētā vajadzība un apstākļi. Lai kritiskas infrastruktūras objektu pārvaldnieki spētu ātri un koordinēti sadarboties ar valsts pārvaldes iestādēm, iestājoties valsts drošības apdraudējuma un ārkārtas situācijas apstākļiem, tad tehniski saikne starp minētajiem subjektiem ir jāuztur patstāvīgi (24 stundas x 7 dienas nedēļā). Taču šādas saites patstāvīga uzturēšana, ārpus valsts drošības, sabiedriskās kārtības apdraudējuma un ārkārtas situācijām, rada situāciju, ka radiosakaru sistēmas uzturēšana un lietošana tiek segta no valsts budžeta līdzekļiem, bet to izmanto privāto tiesību subjekti, kas ir pretrunā ar Publiskas personas finanšu līdzekļu un mantas izšķērdēšanas novēršanas likuma 5.panta pirmo daļu.Līdz ar to kritiskās infrastruktūras objektu pārvaldnieki segs to daļu Iekšlietu ministrijas radiosakaru sistēmas uzturēšanas izmaksu, kuras saistītas ar Iekšlietu ministrijas radiosakaru sistēmas uzturēšanu ārpus valsts deleģētās pārvaldes funkcijas realizācijas. Pārējie Iekšlietu ministrijas radiosakaru sistēmas uzturēšanas izdevumi nemainīgi tiks segti ar finansējumu no valsts budžeta.  |
| 2. | Cita informācija. | Nav |

|  |
| --- |
| VII Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām  | Tiek paplašināti Iekšlietu ministrijas Informācijas centra uzdevumi.  |
| 3. | Projekta izpildes ietekme uz pārvaldes institucionālo struktūru.Jaunu institūciju izveide. | Netiks izveidotas jaunas institūcijas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija. | Netiks likvidētas institūcijas. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija. | Nenotiks esošo institūciju reorganizācija. |
| 7. | Cita informācija. | Nav |

Anotācijas III, V un VI sadaļa – projekts šo jomu neskar.

|  |  |
| --- | --- |
| Iekšlietu ministrs | R.Kozlovskis |
| Vīza: valsts sekretāre | I.Pētersone - Godmane |

2013.07.15. 10:32

1140

Iekšlietu ministrijas

Informācijas centra juriste

S.Koritko, 67208742

Signe.Koritko@ic.iem.gov.lv